વાતાવરણમાં ઠંડી ભળી ચૂકી હતી. આઠમાં દસ મિનિટની વાર હતી. ગાંધીનગર-મહુડી ચાર રસ્તા પર મલ્હારે મેઈલમાં જણાવેલી જગ્યાએ ગુલાલની વ્હાઇટ હોન્ડા સિટી ઊભી હતી. અંદર ગુલાલ બેઠી હતી. ગાડીના કાચ ચડાવેલા હતા. બરાબર આઠ વાગે ગાડીમાં એક મોબાઇલની રીંગ વાગી. ગુલાલ ચોંકી ઊઠી. એનો મોબાઇલ તો નહોતો જ તો પછી ગાડીમાં આ કોનો મોબાઈલ છે ? એણે આમતેમ જોયુ. ગાડીની હેન્ડ બ્રેક પાસે બોક્સમાં એક જૂનો પુરાણો સાદો મોબાઇલ પડ્યો હતો. ગુલાલે એ રિસિવ કર્યો. સામેથી અવાજ આવ્યો, ‘હાય, ડાર્લિંગ! આ મોબાઇલ મેં જ તારી ગાડીમાં મુકાવ્યો છે, કારણ કે તારો મોબાઈલ ટ્રેસ થતો હોય એવું બને. હવેથી આપણે આ જ નંબર પર વાત કરીશું. એન્ડ યેસ, તારો મોબાઈલ અત્યારે જ સ્વીચ ઓફ કરી દે અને બહાર ક્યાંક મૂકી દે. તારી સાથે ના હોવો જોઈએ. ફેંકવો હોય તો ફેંકી દે.’